Document ID: 31996R1974

KOMISSION ASETUS (EY) N:o 1974/96,
annettu 15 päivänä lokakuuta 1996,
naudanliha-alan poikkeuksellisista markkinatukitoimenpiteistä Yhdistyneessä kuningaskunnassa annetun asetuksen (EY) N:o 716/96 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68 (1), sellaisena kuin se on viimeksi muutettuna asetuksella (EY) N:o 1588/96 (2), ja erityisesti sen 23 artiklan,
sekä katsoo, että
komission asetuksessa (EY) N:o 716/96 (3), sellaisena kuin se on viimeksi muutettuna asetuksella (EY) N:o 1846/96 (4), säädetään naudanliha-alan poikkeuksellisista markkinatukitoimenpiteistä Yhdistyneessä kuningaskunnassa ja mahdollistetaan erityisesti se, että asetuksessa vahvistetun järjestelmän perusteella teurastetuista eläimistä maksetaan tuottajille yksi ecu kilogrammalta elopainoa; Yhdistyneen kuningaskunnan markkinahinnoissa tapahtuneiden viimeaikaisten muutosten perusteella on aiheellista tarkistaa kyseistä määrää; tämän vuoksi on myös tarkistettava yhteisön ecuina ilmaistua osuutta,
samassa asetuksessa edellytetään asetuksen säännösten mukaisesti teurastettujen eläinten päiden, sisäelinten ja ruhojen värjäämistä pysyvällä tavalla ja kuljettamista sinetöidyissä kuljetusastioissa valtuutettuihin poltto- tai renderointilaitoksiin käsittelyä ja hävittämistä varten; jollei Yhdistyneen kuningaskunnan toimivaltaisten viranomaisten suorittamasta tarpeellisesta valvonnasta muuta johdu, näille viranomaisille olisi annettava lupa käyttää rajoitettua määrää eläimiä tutkimukseen ja opetustarkoituksiin ennen hävittämistä, ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 716/96 seuraavasti:
1) Lisätään 1 artiklaan seuraava 6 kohta:
"6. Sen estämättä, mitä 1 kohdassa säädetään, ja jollei tarvittavasta valvonnasta muuta johdu, Yhdistyneen kuningaskunnan toimivaltaisille viranomaisille annetaan lupa käyttää rajoitettua määrää eläimiä koe- tai opetustarkoituksiin ennen käsittelyä ja hävittämistä."
2) Korvataan 2 artiklan 1 kohdassa luku "yksi ecu" luvulla "0,9 ecua" ja luku "392 eculla" luvulla "353 eculla".
3) Korvataan 2 artiklan 2 kohdassa luku "yhden ecun" luvulla "0,9 ecun".
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan eläimiin, jotka ostetaan ensimmäisestä julkaisupäivää seuraavasta maanantaista alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä lokakuuta 1996.

Labels: 18
17
6